**Projektas**

|  |
| --- |
| **PLUNGĖS RAJONO SAVIVALDYBĖS  TARYBA** |
| **SPRENDIMAS**  **DĖL PLUNGĖS SPECIALIOJO UGDYMO CENTRO TEIKIAMŲ SOCIALINIŲ PASLAUGŲ KAINŲ NUSTATYMO** |
| 2022 m. birželio 23 d. Nr. T1- |
| Plungė |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, Lietuvos Respublikos socialinių paslaugų įstatymo 26 straipsnio 3 ir 8 dalimis, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 4 punktu, Socialinių paslaugų finansavimo lėšų ir apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo lėšų ir apskaičiavimo metodikos patvirtinimo“, 21 punktu, ir atsižvelgdama į Plungės specialiojo ugdymo centro 2022 m. birželio 6 d. raštą Nr. 89 ,,Dėl dienos socialinės globos paslaugų kainų nustatymo“, Plungės rajono savivaldybės taryba n u s p r e n d ž i a :

1. Nustatyti Plungės specialiojo ugdymo centro Dienos socialinės globos centre teikiamų socialinių paslaugų kainas:

1.1. Dienos socialinė globa vaikui su negalia – 826,64 Eur (aštuoni šimtai dvidešimt šeši eurai 64 ct) per mėnesį, vienos valandos įkainis – 4,94 Eur (keturi eurai 94 ct);

1.2. Dienos socialinė globa vaikui su sunkia negalia – 1177,10 Eur (vienas tūkstantis vienas šimtas septyniasdešimt septyni eurai 10 ct) per mėnesį, vienos valandos įkainis – 7,04 Eur (septyni eurai, 4 ct);

1.3. Dienos socialinė globa suaugusiam asmeniui su sunkia negalia – 1058,32Eur (vienas tūkstantis penkiasdešimt aštuoni eurai 32 ct) per mėnesį, vienos valandos įkainis – 6,33 Eur (šeši eurai 33 ct);

1.4. Laikinas atokvėpis vaikui su negalia – 42,02 Eur (keturiasdešimt du eurai 2 ct) už parą;

1.5. Laikinas atokvėpis vaikui ir suaugusiam asmeniui su sunkia negalia – 58,83 Eur (penkiasdešimt aštuoni eurai 83 ct) už parą.

2. Pavesti Plungės rajono savivaldybės administracijos direktoriui patvirtinti Socialinės globos paslaugų teikimo Plungės specialiojo ugdymo centre tvarkos aprašą.

3. Paskelbti šį sprendimą Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt) .

Savivaldybės meras

SUDERINTA:

Administracijos direktorius Mindaugas Kaunas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Sprendimą rengė

Socialinės paramos skyriaus vedėja Jolanta Puidokienė

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **,,DĖL PLUNGĖS SPECIALIOJO UGDYMO CENTRO TEIKIAMŲ SOCIALINIŲ PASLAUGŲ KAINŲ NUSTATYMO“** |
| 2022 m. birželio 7 d.  Plungė |

**1. Parengto teisės akto projekto tikslai, uždaviniai, problemos esmė.**

Sprendimo projekto tikslas – nustatyti biudžetinės įstaigos Plungės specialiojo ugdymo centro Dienos socialinės globos centre teikiamų socialinių paslaugų kainas ir pradėti teikti socialinės globos (dienos) ir laikino atokvėpio paslaugas vaikams su negalia, vaikams su sunkia negalia ir suaugusiems asmenims (jaunuoliams iki 21 metų) su sunkia negalia (toliau – vaikams su negalia), Plungės rajono savivaldybėje (toliau - Savivaldybė).

**2. Kaip šiuo metu yra sprendžiami projekte aptarti klausimai.**

Šiuo metu Savivaldybėje šios paslaugos nebuvo teikiamos.

**3. Kodėl būtina priimti sprendimą, kokių pozityvių rezultatų laukiama.**

Plungės specialiojo ugdymo centras (toliau – Centras) įgyvendina iš ES struktūrinių fondų lėšų finansuojamą projektą „Paslaugų centro vaikams įkūrimas Plungės mieste“, kurio tikslas – gerinti kompleksiškai ir individualizuotai teikiamų paslaugų vaikams su negalia ir jų šeimos nariams prieinamumą, plėtojant šių paslaugų infrastruktūrą bendruomenėje.

Šių metų gegužės mėnesį, Centras gavo licenciją dienos socialinei globai institucijoje teikti (24 vietos). Dienos socialinės globos paslaugos institucijoje vaikams su negalia planuojamos teikti nuo 3 iki 10 val. per dieną. Įstaigoje bus galima suteikti ir laikino atokvėpio paslaugą iki 5 parų – iš viso 720 valandų per metus, taip kaip šios paslaugos teikimą apibrėžia Socialinių paslaugų katalogas, patvirtintas Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl socialinių paslaugų katalogo patvirtinimo“ (nauja redakcija 2021-11-16). Pradėjus teikti šias paslaugas, vaikai su negalia, kuriems yra nustatytas neįgalumo lygis, ir vaikai, turintys įvairiapusių raidos sutrikimų, mišrų raidos sutrikimą, intelekto sutrikimą, kompleksinę negalią, judesio ir padėties sutrikimų, elgesio ir emocijų sutrikimų, kurie dėl savo sveikatos būklės ar raidos sutrikimų turi specialiųjų poreikių, ir jų šeimos nariai gaus kokybiškas paslaugas ir pagalbą.

**4. Siūlomos teisinio reguliavimo nuostatos.**

Sprendimo projektu bus nustatytos Centre teikiamų socialinių paslaugų kainos, kuriomis vadovaujantis bus apmokama už paslaugų teikimą įstaigoje.

**5. Pateikti skaičiavimus, išlaidų sąmatas, nurodyti finansavimo šaltinius.**

Dienos socialinės globos paslaugų finansavimo šaltiniai:

– asmens mokėjimo dalis, nustatyta vadovaujantis teisės aktais, reglamentuojančiais minėto dydžio nustatymą;

– Savivaldybės biudžeto ir valstybės biudžeto specialiosios tikslinės dotacijos Savivaldybės biudžetui, asmeniui su sunkia negalia socialinei globai organizuoti, dalis.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.**

Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.**

Nėra.

**8. Nurodyti, kieno iniciatyva sprendimo projektas yra parengtas.**

Sprendimo projekto iniciatorius – Plungės rajono savivaldybės administracijos Socialinės paramos skyrius.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Priimtą ir patvirtintą sprendimą išsiųsti Centrui. Taip pat sprendimą paskelbti Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt) .

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir **kita**.)

**Kita.** Centro 2022 m. birželio 6 d. raštas ,,Dėl dienos socialinės globos paslaugų kainų nustatymo“. Licencija socialinei globai teikti.

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *nenumatomas* |
| *Finansams* |  | *nenumatomas* |
| *Socialinei aplinkai* |  | *nenumatomas* |
| *Viešajam administravimui* |  | *nenumatomas* |
| *Teisinei sistemai* |  | *nenumatomas* |
| *Kriminogeninei situacijai* |  | *nenumatomas* |
| *Aplinkai* |  | *nenumatomas* |
| *Administracinei naštai* |  | *nenumatomas* |
| *Regiono plėtrai* |  | *nenumatomas* |
| *Kitoms sritims, asmenims ar jų grupėms* |  | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Plungės rajono savivaldybės administracijos

Socialinės paramos skyriaus vedėja **\_\_\_\_\_\_\_\_\_\_\_**  Jolanta Puidokienė

(pareigos) (parašas) (vardas, pavardė)