**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL** **ŽEMĖS SKLYPŲ PAĖMIMO VISUOMENĖS POREIKIAMS**

2022 m. birželio 23 d. Nr. T1-

Plungė

Vadovaudamasi Lietuvos Respublikos žemės įstatymo 45 straipsnio 1 dalies 4 punktu, 45 straipsnio 2 dalimi ir 46 straipsnio 1 dalimi, Žemės paėmimo visuomenės poreikiams taisyklių, patvirtintų Lietuvos Respublikos Vyriausybės 2005 m. rugpjūčio 25 d. nutarimu Nr. 924 „Dėl Žemės paėmimo visuomenės poreikiams taisyklių ir Žemės paėmimo visuomenės poreikiams projektų rengimo ir įgyvendinimo taisyklių patvirtinimo“, 2 punktu ir 5.1 papunkčiu, Plungės rajono savivaldybės taryba nusprendžia:

1. Inicijuoti žemės sklypų (Uošnos g. 2, Plungė (kadastro Nr. 6854/0003:7), Sausdravo g. 6, Plungė (kadastro Nr. 6854/0003:35) ir Alanto g. 2G, Plungė (kadastro Nr. 6854/0003:8)), reikalingų Uošnos, Alanto, Sausdravo ir Pietvės gatvių formavimui, paėmimo visuomenės poreikiams procedūrą.

2. Patvirtinti UAB „Kelprojektas“ parengtą Konkretaus visuomenės poreikio objektyvaus egzistavimo ir konkretaus žemės sklypo paėmimo visuomenės poreikiams būtinumo pagrindimą ir sąnaudų ir naudos analizę (pridedama).

3. Teikti prašymą Nacionalinės žemės tarnybos prie Žemės ūkio ministerijos Plungės ir Rietavo skyriui paimti visuomenės poreikiams žemės sklypus, nurodytus šio sprendimo 1 punkte.

4. Įgalioti Plungės rajono savivaldybės administracijos direktorių:

4.1. pateikti Nacionalinės žemės tarnybos prie Žemės ūkio ministerijos Plungės ir Rietavo skyriui prašymą paimti visuomenės poreikiams žemės sklypus, nurodytus šio sprendimo 1 punkte, teisės aktų nustatyta tvarka;

4.2. atlikti viešinimo ir informavimo procedūras teisės aktų nustatyta tvarka;

4.3. pasirašyti sutartį (-is) su žemės naudotoju dėl nuostolių atlyginimo už visuomenės poreikiams paimamą žemę;

4.4. Nacionalinės žemės tarnybos prie Žemės ūkio ministerijos Plungės ir Rietavo skyriui, priėmus sprendimą, pradėti žemės sklypų, nurodytų šio sprendimo 1 punkte, paėmimo visuomenės poreikiams procedūrą, žemės paėmimo visuomenės poreikiams projekto rengimą ir įgyvendinimą.

Šis sprendimas gali būti skundžiamas ikiteismine tvarka Lietuvos administracinių ginčų komisijos Klaipėdos apygardos skyriui (H. Manto g. 37, Klaipėda) arba Lietuvos Respublikos administracinių bylų teisenos įstatymo nustatyta tvarka Regionų apygardos administracinio teismo Klaipėdos rūmams (Galinio Pylimo g. 9, Klaipėda) per vieną mėnesį nuo šio įsakymo paskelbimo dienos.

Savivaldybės meras

SUDERINTA:

Administracijos direktorius Mindaugas Kaunas

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Architektūros ir teritorijų planavimo skyriaus vedėjas Tomas Jocys

Rengė Architektūros ir teritorijų planavimo skyriaus vyr. specialistė Simona Arytė-Lauciuvienė

**ARCHITEKTŪROS IR TERITORIJŲ PLANAVIMO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL ŽEMĖS SKLYPŲ PAĖMIMO VISUOMENĖS POREIKIAMS“**

2022 m. birželio 9 d.

Plungė

**1. Parengto teisės akto projekto tikslai, uždaviniai, problemos esmė.**

Vadovaudamasi Lietuvos Respublikos žemės įstatymo 45 straipsnio 1 dalies 4 punktu, numatančiu, kad žemė visuomenės poreikiams iš privačios žemės savininkų gali būti paimama ir privačios žemės nuomos ir panaudos sutartys prieš terminą nutraukiamos arba tam tikslui valstybinės žemės nuomos ir panaudos sutartys prieš terminą nutraukiamos tik išimtiniais atvejais, Nacionalinės žemės tarnybos vadovo sprendimu pagal Savivaldybės tarybos prašymą, kai ši žemė pagal specialiojo teritorijų planavimo dokumentus ar detaliuosius planus, parengtus Teritorijų planavimo įstatymo nustatyta tvarka, tenkinant viešąjį interesą yra reikalinga viešosios geležinkelių infrastruktūros objektams, keliams, magistraliniams vamzdynams, aukštos įtampos elektros linijoms tiesti, taip pat jiems eksploatuoti reikalingiems visuomenės reikmėms skirtiems inžineriniams statiniams, 46 straipsnio 1 dalimi, numatančia, kad Savivaldybės taryba, pateikdama prašymą paimti žemę visuomenės poreikiams (prašymas paimti žemę visuomenės poreikiams bus pateiktas automatizuotai per ŽPDRIS), privalo pagrįsti, kad konkretus visuomenės poreikis objektyviai egzistuoja, ir kad šis poreikis negalės būti patenkintas, jeigu nebus paimtas konkretus žemės sklypas, taip pat nurodyti konkrečius tikslus, kuriems numatoma panaudoti paimamą visuomenės poreikiams žemę ir kad toks prašymas turi būti pagrįstas sąnaudų ir naudos analizės rezultatais, taip pat visuomeninės naudos, efektyvumo ir racionalumo principais, atsižvelgdama į UAB „Kelprojektas“ parengtą Konkretaus visuomenės poreikio objektyvaus egzistavimo ir konkretaus žemės sklypo paėmimo visuomenės poreikiams būtinumo pagrindimą, sąnaudų ir naudos analizę, Plungės rajono savivaldybės taryba inicijuoja žemės paėmimo visuomenės poreikiams procedūrą Plungės mieste Uošnos, Alanto, Sausdravo ir Pietvės gatvių formavimui. Naujai suformuotos gatvės bus prijungtos prie Plungės miesto gatvių sistemos ir taip pagerins miesto inžinerinę susisiekimo sistemą su komercine ir gyvenamąją mažaaukštės paskirties planuojama plėtros teritorija. Šios gatvės bus naudojamos visų rūšių transporto ir pėsčiųjų judėjimo, inžinerinių statinių bei inžinerinių tinklų teritorijoms.

**2.** **Kaip šiuo metu yra sprendžiami projekte aptarti klausimai.**

2022 m. balandžio 22 d. pasirašyta Plungės rajono savivaldybės žemės sklypų, paimamų visuomenės poreikiams, sąnaudų ir naudos analizės atlikimo sutartis Nr. BT6-01-359, kurios pagrindu paruošta žemės sklypų Uošnos g. 2, Plungė (kadastroNr. 6854/0003:7), Sausdravo g. 6, Plungė (kadastro Nr. 6854/0003:35) ir Alanto g. 2G, Plungė (kadastro Nr. 6854/0003:8, paėmimo visuomenės poreikiams sąnaudų ir naudos analizė gatvių vientisumui užtikrinti.

**3. Kodėl būtina priimti sprendimą, kokių pozityvių rezultatų laukiama.**

Plungės rajono savivaldybė, siekdama tenkinti viešąjį interesą, siekia įgyvendinti Uošnos, Alanto, Sausdravo ir Pietvės gatvių plėtrą, pagal „Žemės sklypo, esančio Plungės m., Dariaus ir Girėno g. (buvusių kareivinių teritorija), detaliojo plano, patvirtinto Plungės rajono savivaldybės administracijos direktoriaus 2004 m. birželio 25 d. įsakymo Nr. D-286 2 punktu, keitimo sprendinius.

Visuomenės poreikiams paimtus žemės sklypus (dalis) padalinti, sujungti ir suformuoti valstybinės žemės sklypą naujoms gatvėms, nustatant pagrindinę žemės naudojimo paskirtį – kita, ir naudojimo būdą – inžinerinės infrastruktūros teritorijos. Numatytas naujos gatvės darniai integruotųsi į miesto inžinerinę infrastruktūrą.

Nepaėmus žemės sklypų visuomenės poreikiams, nebus pagerintos Plungės miesto susisiekimo galimybės su planuojama teritorija tiek vykstantiems motorinėms transporto priemonėms tiek dviratininkams ir pėstiesiems.

**4. Siūlomos teisinio reguliavimo nuostatos.**

Pritarus inicijuoti paėmimo visuomenės poreikiams procedūroms, sąnaudų ir naudos analizei, bus galima sklandžiai ir vieningai įgyvendinti reikalingos infrastruktūros įrengimą.

**5. Pateikti skaičiavimus, išlaidų sąmatas, nurodyti finansavimo šaltinius.**

Uošnos, Sausdravo ir Alanto gatvių įrengimui su inžineriniais tinklais reikalingi visuomenės poreikiams paimti žemės sklypai pateikti 2 lentelėje.

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. | Nuosavybė | Kadastro Nr. / unikalus daikto Nr. | Bendras plotas, ha | Numatoma paimti visuomenės poreikiams žemės sklypo dalis, ha | Žemės sklypo paskirtis | Vidutinė rinkos vertė, Eur | Numatomos paimti visuomenės poreikiams žemės sklypo dalies vidutinė vertė, Eur |
| Plungė, Uošnos g. 2 | | | | | | | |
| 1. | UAB „Ugnies takas“ | 6854/0003:7 4400-5500-2267 | 0,0398 | 0,0398 | Kita | 2660 | 2660 |
| Plungė, Sausdravo g. 6 | | | | | | | |
| 2. | UAB „Ugnies takas“ | 6854/0003:35 4400-5501-6230 | 0,0145 | 0,0145 | Kita | 916 | 916 |
| Plungė, Alanto g. 2G | | | | | | | |
| 3. | UAB „Ugnies takas“ | 6854/0003:35 4400-5501-6230 | 0,3016 | 0,3016 | Kita | 18900 | 18900 |
|  |  |  |  | 0,3559 ha |  |  | 22476 eurų |

Suplanuotos teritorijos žemės naudojimo būdas – inžinerinės infrastruktūros teritorijos, naudojimo pobūdis – susisiekimo ir inžinerinių tinklų koridoriams. Gatvių įrengimui detaliojo plano sprendiniais visuomenės poreikiams Plungės rajono savivaldybės ribose numatyta rezervuoti ir paimti 0,3559 ha žemės, pakeičiant jos naudojimo būdą ir pobūdį į: inžinerinės infrastruktūros teritorijos, susisiekimo ir inžinerinių tinklų koridoriams.

Žemės įstatymo 47 straipsnyje reglamentuota, jog už visuomenės poreikiams paimamą žemę savininkui turi būti teisingai atlyginta dviem būdais: pinigais rinkos kaina arba suteikiant lygiavertį laisvos valstybinės žemės sklypą tos pačios apskrities teritorijoje. Taip pat žemės savininkui atlyginama paimamoje visuomenės poreikiams žemėje esančių sodinių, miško ir medynų tūrio, negauto derliaus bei įdėtų lėšų žemės ūkio produkcijos ir miško auginimui vertė. Visuomenės poreikiams paimamos žemės ir kitų išvardytų nuostolių vertė bus nustatoma vadovaujantis Lietuvos Respublikos turto ir verslo vertinimo pagrindų įstatymu (Žin., 1999, Nr. 52-1672).

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.**

Priėmus sprendimą, kitų teisės aktų pakeisti ar panaikinti nereikės.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.**

Nėra.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės administracijos architektūros ir teritorijų planavimo skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Sprendimas skelbiamas Teisės aktų registre.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *-* | *-* |
| *Finansams* | *-* | *Neigiamas* |
| *Socialinei aplinkai* | *Teigiamas* | *-* |
| *Viešajam administravimui* | *-* | *-* |
| *Teisinei sistemai* | *-* | *-* |
| *Kriminogeninei situacijai* | *-* | *-* |
| *Aplinkai* | *Teigiamas* | *-* |
| *Administracinei naštai* | *-* | *-* |
| *Regiono plėtrai* | *-* | *-* |
| *Kitoms sritims, asmenims ar jų grupėms* | *Teigiamas* | *-* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Architektūros ir teritorijų

planavimo skyriaus

vyr. specialistė Simona Arytė-Lauciuvienė

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_**

(pareigos) (parašas) (vardas, pavardė)